b'\n_START_ARTICLE_\nSkuta (mle\xc4\x8dni izdelek)\n_START_PARAGRAPH_\nSkuta je splo\xc5\xa1no ime za dve vrsti mle\xc4\x8dnih izdelkov: to sta prava skuta in skutni sir. Obi\xc4\x8dajno se oba pri\xc5\xa1tevata k sirom, \xc4\x8deprav se ne pridobivata s koagulacijo mleka, temve\xc4\x8d s koagulacijo sirotke.\n_START_SECTION_\nOpis\n_START_PARAGRAPH_\nSkuta je bele do rumenkaste barve ter ima enakomerno mehko, zrnato, mazavo ali pastozno teksturo, ki je odvisna predvsem od temperature izdelave. Njen okus in vonj sta rahlo kiselkasta in odvisna od sestavin (odstotka mleka in vrste sirila). V prodaji so tudi izdelki, kjer so skuti prime\xc5\xa1ani _NEWLINE_razni dodatki, na primer zeli\xc5\xa1\xc4\x8da, ki seveda spreminjajo njen originalni videz in okus.\n_START_SECTION_\nIzdelava\n_START_PARAGRAPH_\nPrava skuta se pridobiva s koagulacijo same sirotke, ki je nastala pri predhodni koagulaciji mleka, je torej stranski proizvod pridobivanja sirov.  Za izdelavo skutnega sira pa je treba prej dodati sirotki nekaj  _NEWLINE_kravjega ali kozjega mleka; razmerje med koli\xc4\x8dino mleka in koli\xc4\x8dino sirotke odlo\xc4\x8da trdnost in trajnost sira._NEWLINE_Postopek za pridobivanje skute je precej enostaven. Teko\xc4\x8dina (sirotka ali me\xc5\xa1anica sirotke in mleka), ki ji je bilo dodano primerno sirilo, mora biti segreta do dolo\xc4\x8dene temperature, pri kateri sesiri, se pravi da gosta masa odstopi iz teko\xc4\x8dine in se za\xc4\x8dne zbirati na povr\xc5\xa1ini. Sirar mora to maso sproti odstranjevati. Navadno to po\xc4\x8dne s posebnimi dobro preluknjanimi posodami ali plasti\xc4\x8dnimi siti, ki jih sproti odstavlja na primeren prostor, da se scedijo. Ko iz sit odte\xc4\x8de toliko teko\xc4\x8dine, da se ve\xc4\x8d ne cedijo. je skuta gotova. Sita se obrnejo na poma\xc5\xa1\xc4\x8den papir, kjer skuta ostane v obliki, ki ji jo je dalo sito. \xc4\x8ce je pravilno odcejena, se lahko papir pregane in nastane paket za prodajo. \xc4\x8ce gre za izdelek, ki mora biti mazav (ne zrnat) in ki zato ne obdr\xc5\xbei oblike sita, ga je treba shraniti v plasti\xc4\x8dne posodice ali lon\xc4\x8dke.\n_START_SECTION_\nUporaba\n_START_PARAGRAPH_\nPrava skuta je uporabna takoj, celo \xc5\xa1e topla. Je cenjena osnova za hladne omake in namaz za kruh ali prepe\xc4\x8denec. Uporablja pa se tudi za sirove sla\xc5\xa1\xc4\x8dice ter za kisle in sladke nadeve.\n_START_SECTION_\nSkutni sir\n_START_PARAGRAPH_\nKme\xc4\x8dki (skutni) sir je grudast in blagega okusa, pogosto vsebuje smetano. Ker ne zori, je brez skorje in moker, zato ga navadno prodajajo v kozarcih. Vsebuje od 5, 10, 20 pa tudi do 40% ma\xc5\xa1\xc4\x8dobe v suhi snovi ter do 81% vode v nema\xc5\xa1\xc4\x8dobni snovi. Na voljo je v vseh dr\xc5\xbeavah, uporabljajo pa ga za sirove kola\xc4\x8de in solate. _NEWLINE_Ponekod, na primer v Bosni, ga su\xc5\xa1ijo na soncu ali na pe\xc4\x8di, dokler se utrdi, tako traja tudi nekaj mesecev. V Furlaniji ga prekadijo v dimnici kakor meso, kar mu da okusno rjavo skorjico, medtem ko ostane notranjost mehka in zrnata. Stisnjenega v trdo skuto in narezanega na kocke ga v Indiji jedo kot mattha paneer.'